
 	Δελτίο Τύπου 31-07-2025
 Παρουσίαση ευρημάτων έρευνας αξιολόγησης της εφαρμογής myHealth app στην
 Η.ΔΙ.Κ.Α. Α.Ε.
[bookmark: _GoBack]Την Πέμπτη 31 Ιουλίου 2025, πραγματοποιήθηκε μέσω τηλεδιάσκεψης η παρουσίαση των αποτελεσμάτων πρωτογενούς μελέτης που αφορούσε στη γνώση, τη χρηστικότητα και την ικανοποίηση των πολιτών από τη χρήση της εθνικής ψηφιακής εφαρμογής myHealth app.
Την παρουσίαση πραγματοποίησε ο κ. Ιωάννης Κουρουτζής, Επιστημονικός Συνεργάτης του Εργαστηρίου Εκπαίδευσης και Έρευνας στη Φροντίδα Τραύματος και Ασφάλεια Ασθενή (ΕΡ.ΕΚ.ΤΡ.ΑΣ.) του Τμήματος Νοσηλευτικής του Πανεπιστημίου Θεσσαλίας, ενώπιον των στελεχών της Ηλεκτρονικής Διακυβέρνησης Κοινωνικής Ασφάλισης Α.Ε. (Η.ΔΙ.Κ.Α. Α.Ε.).
Στη διαδικτυακή συνάντηση συμμετείχαν ο Πρόεδρος του Διοικητικού Συμβουλίου της Η.ΔΙ.Κ.Α. Α.Ε. κ. Ιωάννης Καραγιάννης, η Διευθύνουσα Σύμβουλος κα Νίκη Τσούμα, καθώς και διευθυντικά στελέχη της Η.ΔΙ.Κ.Α. Α.Ε. Από την πλευρά του ΕΡ.ΕΚ.ΤΡ.ΑΣ. συμμετείχε η Δρ. Μαρία Μαλλιαρού, Καθηγήτρια του Τμήματος Νοσηλευτικής και Διευθύντρια του Εργαστηρίου.
Η μελέτη βασίστηκε σε αντιπροσωπευτικό δείγμα 715 πολιτών και αξιολόγησε με επιστημονικά εργαλεία την εμπειρία χρήσης της εφαρμογής. Τα αποτελέσματα ανέδειξαν υψηλά ποσοστά ικανοποίησης, με το 92,9% των συμμετεχόντων να δηλώνουν πρόθεση επαναχρησιμοποίησης της εφαρμογής. Ιδιαίτερα θετικά αξιολογήθηκαν η ευκολία στη χρήση, η οργανωμένη παρουσίαση των πληροφοριών και η γενική χρηστικότητα της εφαρμογής.
Η παρουσίαση αποτέλεσε μια εποικοδομητική ευκαιρία ανταλλαγής απόψεων και τεκμηριωμένων προτάσεων, ενισχύοντας τη συνεργασία μεταξύ ακαδημαϊκών και διοικητικών φορέων στον κοινό στόχο της βελτιστοποίησης των ψηφιακών υπηρεσιών υγείας με επίκεντρο τον πολίτη.

